จาง ชุนเฉียว

**จาง ชุนเฉียว** (; 1 กุมภาพันธ์ ค.ศ. 1917 – 21 เมษายน ค.ศ. 2005) เป็นนักทฤษฎีการเมือง นักเขียน และนักการเมืองชาวจีน เขาเป็นที่จับตามองในระดับประเทศในช่วงปลายของการปฏิวัติวัฒนธรรม และเป็นสมาชิกของกลุ่มลัทธิเหมาสุดโต่งที่ถูกเรียกว่า "แก๊งออฟโฟร์"

จางเข้าร่วมพรรคคอมมิวนิสต์จีนใน ค.ศ. 1938 และต่อมากลายเป็นนักข่าวที่มีชื่อเสียง รับผิดชอบดูแลหนังสือพิมพ์ *[[เจี่ยฟ่างรื่อเป้า]]* (*Jiefang Daily*) ภายหลังการก่อตั้งสาธารณรัฐประชาชน เขาเริ่มมีชื่อเสียงโดดเด่นขึ้นมาหลังจากบทความของเขาในเดือนตุลาคม ค.ศ. 1955 ที่มีชื่อว่า "ทำลายอุดมการณ์แห่งสิทธิชนชั้นกระฎุมพี" ไปเตะตาเหมา เจ๋อตง ผู้ซึ่งสั่งให้นำบทความนั้นไปตีพิมพ์ซ้ำในหนังสือพิมพ์ *[[เหรินหมินรื่อเป้า]]* (*People's Daily*)

เมื่อเริ่มการปฏิวัติวัฒนธรรม จางได้รับแต่งตั้งเป็นสมาชิกของคณะปฏิวัติวัฒนธรรม ใน ค.ศ. 1967 จางจัดตั้งคอมมูนประชาชนเซี่ยงไฮ้และดำรงตำแหน่งประธานชั่วคราว เป็นการโค่นล้มรัฐบาลท้องถิ่นและโครงสร้างพรรคในเซี่ยงไฮ้โดยพฤตินัย หลังจากนั้น เขาได้รับแต่งตั้งเป็นผู้อำนวยการของ คณะกรรมการปฏิวัติเซี่ยงไฮ้ เขาเข้าร่วมกรมการเมืองใน ค.ศ. 1969 และคณะกรรมาธิการสามัญกรมการเมืองใน ค.ศ. 1973 ก้าวขึ้นสู่จุดสูงสุดในฐานะรองนายกรัฐมนตรีอันดับสองของประเทศใน ค.ศ. 1975

หลังอสัญกรรมของเหมาใน ค.ศ. 1976 จางถูกจับกุมพร้อมกับสมาชิกคนอื่น ๆ ที่ต่อมาเป็นที่รู้จักในนามแก๊งออฟโฟร์ เขาถูกตัดสินประหารชีวิตโดยรอลงอาญาสองปี ต่อมาถูกลดโทษเป็นจำคุกตลอดชีวิต และจากนั้นลดโทษลงอีกเหลือ 18 ปี เขาได้รับการปล่อยตัวจากเรือนจำใน ค.ศ. 1998 เพื่อเข้ารับการรักษาพยาบาล และเสียชีวิตใน ค.ศ. 2005

## ชีวิตช่วงต้น
เกิดในอำเภอจฺวี้เหย่ ชานตง จางทำงานเป็นนักเขียนในเซี่ยงไฮ้ช่วงทศวรรษ 1930 โดยสร้างความสัมพันธ์ที่แน่นแฟ้นภายในเมือง หลังเข้าร่วมการประชุมที่เหยียนอานใน ค.ศ. 1938 เขาเข้าร่วมพรรคคอมมิวนิสต์จีน

จางพบกับเหมา เจ๋อตงเป็นครั้งแรกในพรรคใน ค.ศ. 1938 และพูดคุยกับเขาเป็นครั้งแรกใน ค.ศ. 1939 ขณะที่เขารับตำแหน่ง "หัวหน้าแผนกโฆษณาชวนเชื่อของโรงเรียนรัฐบาลในฉ่านซีตอนเหนือ"

## สาธารณรัฐประชาชนจีน
หลังสาธารณรัฐประชาชนจีนก่อตั้งขึ้น จางก็กลายเป็นนักข่าวผู้มีชื่อเสียงในเซี่ยงไฮ้ โดยได้รับมอบหมายให้ดูแลหนังสือพิมพ์ *[[เจี่ยฟ่างรื่อเป้า]]* (*Jiefang Daily*) ที่นี่เองที่เขาพบกับเจียง ชิง

จางเริ่มเป็นที่รู้จักอย่างโดดเด่นจากบทความของเขาในเดือนตุลาคม ค.ศ. 1958 ที่ตีพิมพ์ใน *เจี่ยฟ่างรื่อเป้า* ชื่อเรื่องว่า "ทำลายอุดมการณ์ของสิทธิชนชั้นกระฎุมพี" (Destroy the Ideology of Bourgeois Right) บทความนี้ได้รับความสนใจจากเหมา เจ๋อตง ซึ่งสั่งให้นำไปตีพิมพ์ซ้ำในหนังสือพิมพ์ *[[เหรินหมินรื่อเป้า]]* (*People's Daily*) พร้อมกับ "บทบรรณาธิการ" (Editor's Note) ที่แสดงความเห็นชอบเล็กน้อย จางจึงถูกมองว่าเป็นหนึ่งในผู้สนับสนุนที่แน่วแน่ที่สุดของเหมาขณะที่ประธานเข้าร่วมการต่อสู้ทางอุดมการณ์ภายในพรรคกับคู่แข่งปฏิวัติอย่างหลิว เช่าฉี

### การปฏิวัติวัฒนธรรม
จางใช้เวลาส่วนใหญ่ในช่วงปฏิวัติวัฒนธรรมเดินทางไปมาระหว่างปักกิ่งและเซี่ยงไฮ้ เขาเดินทางมาถึงเซี่ยงไฮ้ในเดือนพฤศจิกายน ค.ศ. 1966 ในฐานะผู้แทนคณะปฏิวัติวัฒนธรรมในการผลักดันให้หยุดยั้งเฉา ตี๋ชิวจากการสลายตัวของคนงานที่อันถิง เขาลงนามใน "คำร้อง 5 ข้อของคนงาน" และในเดือนกุมภาพันธ์ ค.ศ. 1967 จัดตั้งคอมมูนประชาชนเซี่ยงไฮ้ร่วมกับหวัง หงเหวินและเหยา เหวินยฺเหวียน โดยพื้นฐานแล้วเป็นการโค่นล้มรัฐบาลเมืองและโครงสร้างพรรคท้องถิ่น เขากลายเป็นประธานคณะกรรมการปฏิวัติของเมือง ตำแหน่งนี้โดยพื้นฐานแล้วรวมตำแหน่งเดิมของนายกเทศมนตรีและเลขาธิการพรรค โครงสร้างนี้จะยังคงอยู่จนกระทั่งตำแหน่งหลังได้รับการฟื้นฟูใน ค.ศ. 1971

ในเดือนเมษายน ค.ศ. 1969 เขาเข้าร่วมกรมการเมือง และใน ค.ศ. 1973 เขาได้เลื่อนตำแหน่งเป็นกรรมาธิการสามัญกรมการเมือง ในเดือนมกราคม ค.ศ. 1975 จางกลายเป็นรองนายกรัฐมนตรีอันดับสอง และเขียนบทความ "ว่าด้วยการใช้อำนาจเผด็จการเบ็ดเสร็จเหนือชนชั้นกระฎุมพี" เพื่อส่งเสริมการศึกษาเชิงทฤษฎีของการปกครองแบบเผด็จการของชนกรรมาชีพ ในเวลานั้นเติ้ง เสี่ยวผิงเป็นรองนายกรัฐมนตรีอันดับหนึ่ง แต่พ้นจากตำแหน่งไปใน ค.ศ. 1976 หลังอสัญกรรมของโจว เอินไหลในเดือนมกราคม ค.ศ. 1976 จางแข่งขันชิงตำแหน่งนายกรัฐมนตรีกับคู่แข่งทางการเมืองของเขาคือเติ้ง เสี่ยวผิง อย่างไรก็ตาม เหมาไม่ได้เลือกทั้งสองคน แต่กลับเลือกฮฺว่า กั๋วเฟิงเป็นนายกรัฐมนตรีคนใหม่แทน

### การจับกุมและการประหารชีวิต
จางถูกจับกุมพร้อมกับสมาชิกคนอื่น ๆ ของกลุ่มที่เรียกว่า "แก๊งออฟโฟร์" ในเดือนตุลาคม ค.ศ. 1976 ในฐานะส่วนหนึ่งของการสมรู้ร่วมคิดโดยเย่ เจี้ยนอิง, หลี่ เซียนเนี่ยนและฮฺว่า กั๋วเฟิง ผู้นำพรรคคนใหม่ เขาถูกขับออกจากพรรคคอมมิวนิสต์ในเดือนกรกฎาคม ค.ศ. 1977 และต่อมาถูกตัดสินประหารชีวิตโดยรอลงอาญาสองปีใน ค.ศ. 1984 พร้อมกับเจียง ชิง โทษของเขาถูกลดเป็นจำคุกตลอดชีวิตในภายหลัง และถูกลดโทษลงอีกเป็น 18 ปีในเดือนธันวาคม ค.ศ. 1997

จางยังคงนิ่งเงียบระหว่างการพิจารณาคดีใน ค.ศ. 1980 และปฏิเสธจะพูดจนกระทั่งญาติได้รับอนุญาตให้เข้าเยี่ยมเขาในเรือนจำหลายปีต่อมา ตามที่เว่ย์เว่ย์ บุตรีของเขากล่าวไว้ ตอนนั้นเขาแทบจะพูดไม่ได้แล้ว เขายังคงวิพากษ์วิจารณ์พรรคคอมมิวนิสต์ภายใต้การนำของเติ้ง เสี่ยวผิง และผู้สืบทอดตำแหน่งในจดหมายถึงบุตรีของเขา และยังคงยึดมั่นในลัทธิเหมาของเขา โดยทำนายว่าศตวรรษที่ 21 จะเห็นชัยชนะของการปฏิวัติสังคมนิยมในหลายประเทศ

ใน ค.ศ. 1998 จางได้รับการปล่อยตัวจากเรือนจำเพื่อเข้ารับการรักษาทางการแพทย์ จากนั้นก็ใช้ชีวิตอย่างเก็บตัวเงียบ ๆ ในเซี่ยงไฮ้กระทั่งเสียชีวิตด้วยโรคมะเร็งตับอ่อนในเดือนเมษายน ค.ศ. 2005

## หมายเหตุ


## อ้างอิง

## แหล่งข้อมูลอื่น
*คลังข้อมูลอ้างอิงจาง ชุนเฉียว
*"ว่าด้วยการใช้อำนาจเผด็จการเบ็ดเสร็จเหนือชนชั้นกระฎุมพี"

|-

|-

|-

|-

หมวดหมู่:บุคคลที่เกิดในปี พ.ศ. 2460
หมวดหมู่:บุคคลที่เสียชีวิตในปี พ.ศ. 2548
หมวดหมู่:นายกเทศมนตรีในประเทศจีนในศตวรรษที่ 20
หมวดหมู่:นักการเมืองจากเหอเจ๋อ
หมวดหมู่:ผู้ต่อต้านการแก้ไข
หมวดหมู่:นักทฤษฎีลัทธิเหมา
หมวดหมู่:บุคคลในการปฏิวัติทางวัฒนธรรม
หมวดหมู่:บุคคลจากอำเภอจฺวี้เหย่
หมวดหมู่:นานกเทศมนตรีเซี่ยงไฮ้
หมวดหมู่:การเสียชีวิตจากมะเร็งในสาธารณรัฐประชาชนจีน
หมวดหมู่:นักการเมืองพรรคคอมมิวนิสต์จีนจากมณฑลชานตง
หมวดหมู่:แก๊งออฟโฟร์
หมวดหมู่:นักการเมืองสาธารณรัฐประชาชนจีนจากมณฑลชานตง
หมวดหมู่:นักการเมืองจีนที่ถูกตัดสินว่ามีความผิดทางอาญา
หมวดหมู่:นักโทษชาวจีนที่ถูกตัดสินประหารชีวิต
หมวดหมู่:สมาชิกคณะกรรมาธิการสามัญประจำกรมการเมืองพรรคคอมมิวนิสต์จีน ชุดที่ 10
หมวดหมู่:สมาชิกกรมการเมืองพรรคคอมมิวนิสต์จีน ชุดที่ 9
หมวดหมู่:การเสียชีวิตจากมะเร็งตับอ่อนในจีน
หมวดหมู่:มาร์กซิสต์ชาวจีน
หมวดหมู่:เหมาอิสต์ชาวจีน
หมวดหมู่:เลขาธิการคณะกรรมการพรรคคอมมิวนิสต์จีนประจำเทศบาลนครเซี่ยงไฮ้
หมวดหมู่:นักโทษที่ถูกสาธารณรัฐประชาชนจีนตัดสินประหารชีวิต